钦定古今图书集成/方舆汇编/边裔典/第044卷 > 后汉书 > 《西南夷传论》
## 钦定古今图书集成/方舆汇编/边裔典/第044卷 > 后汉书 > 《西南夷传论》

论曰：“汉氏征伐，有事边远，盖亦与王业而终始矣。至
于倾没疆垂，丧师败将者，不出时岁，卒能开四夷之
境，款殊俗之附。若乃文约之所沾渐，风声之所周流，
几将日所出入处也。著自《山海经志》”者，亦略及焉。虽
服叛难常，威泽时旷，及其化行，则回面请吏，陵海越
障，累译以内属焉。故其录名中郎校尉之署，编数都
护部守之曹，动以数百万计。若乃藏山隐海之灵物，
沈沙栖陆之玮宝，莫不呈表怪丽，雕被宫幄焉。又其
賨幏火毳、驯禽封兽之赋，𫐉积于内府；夷歌巴舞，殊
音异节之技，列倡于外门。岂柔服之道，必足于斯？然
亦云“致远”者矣。 蛮夷虽附阻岩谷，而类有土居，连涉
荆、交之区，布护巴庸之外，不可量极。然其勇薄于他
夷，故陵暴之害不能深也。西南之徼，尤为劣焉。故关
守永昌，肇自远离，启土立人，至今成都焉。